白若遇水以小舟從石門渡勢危甚因書數語示圖南文卿時八月二日也
作者：王十朋
朝代：宋

paragraphs: 歸途阻秋潦，溪漲不可涉。
迂從石門渡，未見心已怯。
壯哉龍伯宮，幽據雁山脇。
巖如峙城壁，南北本相接。
衆流欲朝宗，天爲開岌嶪。
泓澄潭百尺，臲卼舟一葉。
吾生何自輕，內顧無可挾。
所頼二友生，千里同負笈。
忠信儻可仗，免作飛鳶跕。
來歸從剡溪，山水頗涉獵。
石齧天台舟，浪拍臨海楫。
可曾如此境，令我魂震懾。
連年作行客，川塗但取捷。
不因風雨暴，誰𣊟遠步屧。
茲渡雖云惡，觀覽意亦愜。
謾賦石門篇，添入剡游篋。